title: Regulamentul de punere în aplicare (UE) 2020/510 al Consiliului din 7 aprilie 2020 privind punerea în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran

text:
                  8.4.2020

                  RO

                  Jurnalul Oficial al Uniunii Europene

                  L 113/1

         REGULAMENTUL DE PUNERE ÎN APLICARE (UE) 2020/510 AL CONSILIULUI
         din 7 aprilie 2020
         privind punerea în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 359/2011 al Consiliului din 12 aprilie 2011 privind măsuri restrictive împotriva anumitor persoane, entități și organisme având în vedere situația din Iran (1), în special articolul 12 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 12 aprilie 2011, Consiliul a adoptat Regulamentul (UE) nr. 359/2011.

                     (2)

                     Pe baza reexaminării Deciziei 2011/235/PESC a Consiliului (2), Consiliul a decis că măsurile restrictive prevăzute în respectiva decizie urmează să fie reînnoite până la 13 aprilie 2021.

                     (3)

                     Consiliul a ajuns, de asemenea, la concluzia că rubricile referitoare la 82 de persoane incluse în anexa I la Regulamentul (UE) nr. 359/2011 ar trebui actualizate.

                     (4)

                     Anexa I la Regulamentul (UE) nr. 359/2011 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 359/2011 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptată la Bruxelles, 7 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  JO L 100, 14.4.2011, p. 1.

            (2)  Decizia 2011/235/PESC a Consiliului din 12 aprilie 2011 privind măsuri restrictive îndreptate împotriva anumitor persoane și entități având în vedere situația din Iran (JO L 100, 14.4.2011, p. 51).

            ANEXĂ
            Rubricile referitoare la următoarele persoane care figurează în anexa I la Regulamentul (UE) nr. 359/2011 se înlocuiesc cu următorul text:
            Persoane

                           Nume

                           Informații de identificare

                           Motive

                           Data includerii pe listă

                           „1.

                           AHMADI-MOQADDAM Esmail

                           Locul nașterii: Teheran (Iran)
                           Data nașterii: 1961
                           Sexul: masculin

                           Fost consilier principal pe probleme de securitate al șefului Statului-Major General al Forțelor Armate. Șeful Poliției Naționale a Iranului din 2005 până la începutul lui 2015. De asemenea, șeful Poliției informatice iraniene (înscrisă pe listă) din ianuarie 2011 până la începutul lui 2015. Forțele aflate sub comanda acestuia au condus atacuri violente asupra protestatarilor pașnici și un atac nocturn violent asupra internatelor Universității din Teheran la 15 iunie 2009. În prezent, Director al Centrului iranian de sprijinire a poporului yemenit.

                           12.4.2011

                           2.

                           ALLAHKARAM Hossein

                           Locul nașterii: Najafabad (Iran)
                           Data nașterii: 1945
                           Sexul: masculin

                           Șef al Consiliului de coordonare Ansar-e Hezbollah și fost general în cadrul IRGC. Este cofondator al Ansar-e Hezbollah. Această forță paramilitară a fost responsabilă de utilizarea violenței extreme în timpul represiunilor împotriva studenților și a universităților în 1999, 2002 și 2009.
                           Își menține funcția de rang înalt într-o organizație care este pregătită să comită încălcări ale drepturilor omului împotriva cetățenilor, inclusiv prin promovarea agresiunilor împotriva femeilor din cauza alegerilor lor vestimentare.

                           12.4.2011

                           3.

                           ARAGHI (ERAGHI) Abdollah

                           Sexul: masculin
                           Titlu: general de brigadă

                           General de brigadă în cadrul IRGC. Șef al Departamentului pentru securitate al Statului-Major al Forțelor Armate. Fost șef adjunct al Forțelor terestre ale IRGC. A fost răspunzător în mod direct de represiunile împotriva protestatarilor pe tot parcursul verii anului 2009.

                           12.4.2011

                           4.

                           FAZLI Ali

                           Sexul: masculin
                           Titlu: general de brigadă

                           Șef al colegiului de cadeți Imam Hossein (din 2018). Fost comandant adjunct al forțelor Basij (2009-2018), șeful trupelor Seyyed al-Shohada ale IRGC, provincia Teheran (până în februarie 2010). Trupele Seyyed al-Shohada asigură securitatea provinciei Teheran și au jucat un rol-cheie în represiunea violentă împotriva protestatarilor în 2009.

                           12.4.2011

                           6.

                           JAFARI Mohammad-Ali (alias ‘Aziz Jafari’)

                           Locul nașterii: Yazd (Iran)
                           Data nașterii: 1.9.1957
                           Sexul: masculin

                           Director al bazei sociale și culturale Hazrat-e Baqiatollah. Fost comandant al IRGC (septembrie 2007-aprilie 2019). IRGC și baza Sarollah comandată de generalul Mohammad-Ali (Aziz) Jafari au jucat un rol-cheie în intervenția ilegală în alegerile prezidențiale din 2009, prin arestarea și reținerea activiștilor politici, precum și prin ciocnirile stradale cu protestatarii.

                           12.4.2011

                           7.

                           KHALILI Ali

                           Sexul: masculin

                           General al IRGC, ocupând o funcție de rang înalt în cadrul bazei Sarollah. La 26 iunie 2009, a semnat o scrisoare adresată Ministerului Sănătății, prin care interzicea transmiterea de documente sau dosare medicale oricărei persoane rănite sau spitalizate pe parcursul evenimentelor postelectorale.

                           12.4.2011

                           8.

                           MOTLAGH Bahram Hosseini

                           Sexul: masculin

                           Fost șef al Colegiului Național de Apărare (DAFOOS). Fost șef al trupelor Seyyed al-Shohada ale IRGC, provincia Teheran. Trupele Seyyed al-Shohada au jucat un rol-cheie în organizarea reprimării protestelor din 2009.

                           12.4.2011

                           9.

                           NAQDI Mohammad-Reza

                           Locul nașterii: Najaf (Irak)
                           Data nașterii: aproximativ 1952
                           Sexul: masculin
                           Titlu: general de brigadă

                           Coordonator adjunct al Corpului Gardienilor Revoluției Iraniene (IRGC). Fost șef adjunct al IRGC pentru afaceri culturale și sociale. Fost comandant al forțelor Basij (2009-2016). În calitate de comandant al forțelor Basij ale IRGC, Naqdi a fost responsabil sau complice la abuzurile comise de acestea la sfârșitul anului 2009, inclusiv reacția violentă la protestele care au avut loc în decembrie 2009, în ziua Ashura, care au provocat 15 morți și arestarea a sute de protestatari. Înaintea numirii sale în postul de comandant al forțelor Basij în octombrie 2009, Naqdi a fost șef al unității de informații a Basij, responsabil de interogarea persoanelor arestate în timpul represiunii postelectorale.

                           12.4.2011

                           10.

                           RADAN Ahmad-Reza

                           Locul nașterii: Isfahan (Iran)
                           Data nașterii: 1963
                           Sexul: masculin

                           Șef al Centrului pentru studii strategice al Forțelor de Aplicare a Legii din Iran, un organism afiliat poliției naționale. Șef adjunct al Poliției Naționale a Iranului până în iunie 2014. Ca adjunct al șefului Poliției Naționale din 2008, Radan a fost responsabil de agresiunile fizice, crimele și arestările și reținerile arbitrare îndreptate împotriva protestatarilor, comise de forțele de poliție. În prezent, Comandantul IRGC, responsabil de formarea forțelor «antiteroriste» irakiene.

                           12.4.2011

                           11.

                           RAJABZADEH Azizollah

                           Sexul: masculin

                           Consilier al primarului Teheranului. Fost șef al Organizației pentru atenuarea efectelor dezastrului de la Teheran (2010-2013). În calitatea de șef al Poliției din Teheran până în ianuarie 2010, acesta a fost responsabil de atacuri violente ale poliției asupra protestatarilor și studenților. În calitatea de comandant al Forțelor de aplicare a legii din teritoriul lărgit al Teheranului, Azizollah Rajabzadeh a fost funcționarul cu cel mai înalt grad acuzat în cazurile de abuzuri de la Centrul de detenție Kahrizak din decembrie 2009.

                           12.4.2011

                           12.

                           SAJEDI-NIA Hossein

                           Sexul: masculin

                           Comandant adjunct al operațiunilor poliției. Fost șef al poliției din Teheran, fost adjunct al șefului Poliției Naționale a Iranului, responsabil de operațiunile poliției. Este responsabil de coordonarea, pentru Ministerul Internelor, a operațiunilor de represiune în capitala iraniană.

                           12.4.2011

                           13.

                           TAEB Hossein

                           Locul nașterii: Teheran (Iran)
                           Data nașterii: 1963
                           Sexul: masculin

                           Șeful Serviciului de informații al IRGC din octombrie 2009. Responsabilitățile sale au fost extinse în mai 2019 prin fuzionarea Biroului adjunctului Serviciului de Informații Strategice al IRGC și a Serviciului de Informații al IRGC. Comandantul Basij până în octombrie 2009. Forțele aflate sub comanda sa au participat la agresiuni fizice în masă, crime, rețineri și la torturarea protestatarilor pașnici.

                           12.4.2011

                           14.

                           SHARIATI Seyeed Hassan

                           Sexul: masculin

                           Consilier și membru al secției 28 a Curții Supreme. Șef al Parchetului din Mashhad până în septembrie 2014. Sub conducerea sa procesele s-au desfășurat sumar și în sesiuni închise, fără a se ține seama de drepturile de bază ale acuzatului și bazându-se pe mărturii obținute sub presiune și prin tortură. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                           12.4.2011

                           15.

                           DORRI-NADJA-FABADI Ghorban-Ali

                           Locul nașterii: Najafabad (Iran)
                           Data nașterii: 1945
                           Sexul: masculin

                           Membru al Adunării Experților și reprezentant al Liderului Suprem în provincia Markazi («Centrală») și șeful Curții Administrative Supreme. Procuror-general al Iranului până în septembrie 2009, precum și fost ministru al informațiilor pe durata președinției Khatami. În calitatea de procuror-general al Iranului, a dispus și a supravegheat procesele-simulacru în urma primelor proteste postelectorale, pe parcursul cărora nu au fost respectate drepturile acuzaților și nu li s-a permis un avocat.

                           12.4.2011

                           16.

                           HADDAD Hassan (alias Hassan ZAREH DEHNAVI)

                           Sexul: masculin

                           Fost responsabil adjunct pe probleme de siguranță în cadrul Tribunalului Revoluționar din Teheran. Fost judecător, Tribunalul Revoluționar din Teheran, secția 26. A răspuns de cazurile deținuților legate de criza postelectorală și a amenințat în repetate rânduri familiile deținuților pentru a le reduce la tăcere. A avut un rol esențial în emiterea ordinelor de detenție către Centrul de detenție Kahrizak în 2009. În noiembrie 2014, rolul său în moartea deținuților a fost recunoscut oficial de autoritățile iraniene.

                           12.4.2011

                           17.

                           SOLTANI Hodjatoleslam Seyed Mohammad

                           Sexul: masculin

                           Șeful Organizației pentru propaganda islamică din provincia Khorasan-Razavi. Judecător, Tribunalul Revoluționar din Mashhad până în 2013. Sub jurisdicția sa, procesele s-au desfășurat sumar și în sesiuni închise, fără a se ține seama de drepturile fundamentale ale acuzatului. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                           12.4.2011

                           18.

                           HEYDARIFAR Ali-Akbar

                           Sexul: masculin

                           Fost judecător, Tribunalul Revoluționar din Teheran. A participat la procesele protestatarilor. A fost audiat de parchet cu privire la abuzurile de la Kahrizak. A contribuit la emiterea ordinelor de reținere pentru trimiterea deținuților la Centrul de detenție Kahrizak în 2009. În noiembrie 2014, rolul său în moartea deținuților a fost recunoscut oficial de autoritățile iraniene.

                           12.4.2011

                           19.

                           JAFARI-DOLA-TABADI Abbas

                           Locul nașterii: Yazd (Iran)
                           Data nașterii: 1953
                           Sexul: masculin

                           Fost procuror general al Teheranului (august 2009-aprilie 2019). Biroul lui Dolatabadi a pus sub acuzare un număr ridicat de protestatari, inclusiv persoane care au participat la protestele din decembrie 2009, cu ocazia zilei Ashura. Acesta a ordonat închiderea biroului lui Karroubi în septembrie 2009 și arestarea mai multor politicieni reformiști. De asemenea, a interzis două partide politice reformiste în iunie 2010. Biroul său a acuzat protestatarii de «Muharebeh», sau ofense aduse lui Dumnezeu, care implică condamnarea la moarte, și a refuzat dreptul la respectarea garanțiilor procedurale persoanelor pasibile de condamnarea la moarte. De asemenea, biroul său a vizat și a arestat reformiști, activiști în domeniul drepturilor omului și membri ai mass-media ca parte a unor represiuni de amploare împotriva opoziției politice.
                           În octombrie 2018, acesta a declarat mijloacelor de comunicare în masă că patru activiști iranieni din domeniul mediului aflați în detenție urmau să fie acuzați de «propagarea corupției în lume», un capăt de acuzare pentru care se poate dispune pedeapsa cu moartea.

                           12.4.2011

                           20.

                           MOGHISSEH, Mohammad (alias NASSERIAN)

                           Sexul: masculin

                           Judecător, șeful Tribunalului Revoluționar din Teheran, secția 28. Considerat, de asemenea, responsabil de condamnările membrilor comunității Baha’i. S-a ocupat de cazuri postelectorale. A emis condamnări la perioade lungi de detenție în cursul unor procese neechitabile în care erau implicați activiști sociali și politici și jurnaliști, precum și mai multe sentințe de condamnare la moarte ale unor protestatari și activiști sociali și politici.

                           12.4.2011

                           21.

                           MOHSENI-EJEI Gholam-Hossein

                           Locul nașterii: Ejiyeh
                           Data nașterii: circa 1956
                           Sexul: masculin

                           Membru al Consiliului Oportunităților. Procuror general al Iranului din septembrie 2009 și șef adjunct și purtător de cuvânt al Procuraturii. Fost ministru al informațiilor pe parcursul alegerilor din 2009. În timp ce ocupa postul de ministru al informațiilor, pe parcursul alegerilor din 2009, agenți de informații aflați sub comanda sa au fost responsabili de reținerea, torturarea și obținerea de mărturii false sub presiune din partea a sute de activiști, jurnaliști, disidenți și politicieni reformiști. Mai mult, personalități politice au fost obligate să facă mărturii false în cursul unor interogatorii insuportabile care au inclus torturi, abuzuri, șantaj și amenințarea membrilor familiei.

                           12.4.2011

                           22.

                           MORTAZAVI Said

                           Locul nașterii: Meybod, Yazd (Iran)
                           Data nașterii: 1967
                           Sexul: masculin

                           Procurorul general al Teheranului până în august 2009. În calitate de procuror-general al Teheranului, a emis un ordin general utilizat pentru reținerea a sute de activiști, jurnaliști și studenți. În ianuarie 2010, o anchetă parlamentară l-a desemnat direct răspunzător pentru reținerea a trei prizonieri care au decedat ulterior în detenție. A fost suspendat din funcție în august 2010, după o anchetă a Parchetului iranian privind rolul său în decesul celor trei persoane reținute la ordinul său, în urma alegerilor. În noiembrie 2014, rolul său în moartea deținuților a fost recunoscut oficial de autoritățile iraniene. A fost achitat de o instanță iraniană la 19 august 2015 pentru acuzațiile legate de torturarea și uciderea a trei tineri, în 2009, la centrul de detenție din Kahrizak.

                           12.4.2011

                           23.

                           PIR-ABASSI, Abbas

                           Sexul: masculin

                           Magistrat al unei camere corecționale. Fost judecător, Tribunalul Revoluționar din Teheran, secția 26. A răspuns de cazurile postelectorale. A emis condamnări la perioade lungi de detenție pe parcursul unor procese neechitabile împotriva activiștilor în domeniul drepturilor omului și a emis mai multe condamnări la moarte împotriva protestatarilor.

                           12.4.2011

                           24.

                           MORTAZAVI Amir

                           Sexul: masculin

                           Șeful adjunct al Unității pentru afaceri sociale și prevenirea criminalității din cadrul sistemului judiciar din provincia Khorasan-Razavi. Procuror adjunct al Mashhadului cel puțin până în 2015. Sub supravegherea sa, procesele s-au desfășurat sumar și în sesiuni închise, fără a se ține seama de drepturile de bază ale acuzatului. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                           12.4.2011

                           25.

                           SALAVATI Abdolghassem

                           Sexul: masculin

                           Judecător, șeful Tribunalului Revoluționar din Teheran, secția 15. Judecător de instrucție la Tribunalul din Teheran. Responsabil de cazurile postelectorale, a prezidat «procesele-simulacru» din vara anului 2009, a condamnat la moarte doi monarhiști care au apărut în procesele-simulacru. A condamnat la perioade de detenție lungi peste o sută de prizonieri politici, activiști ai drepturilor omului și demonstranți.
                           În 2018, a reieșit, în urma unor rapoarte, că acesta a continuat să pronunțe sentințe asemănătoare fără a respecta în mod corespunzător procedurile corecte de audiere.

                           12.4.2011

                           26.

                           SHARIFI Malek Adjar (alias: SHARIFI Malek Ajdar)

                           Sexul: masculin

                           Judecător la Curtea Supremă, șef al secției 43. Fost șef al Parchetului din Azerbaidjanul de est. A fost responsabil de procesul lui Sakineh Mohammadi-Ashtiani.

                           12.4.2011

                           27.

                           ZARGAR Ahmad

                           Sexul: masculin

                           Judecător la secția a 2-a a Tribunalului Special pentru Corupția Economică. Șeful «Organizației pentru păstrarea moralității». Fost judecător, Curtea de Apel din Teheran, secția 36.
                           A confirmat condamnările la perioadele de detenție lungi și condamnările la moarte pronunțate împotriva protestatarilor.

                           12.4.2011

                           28.

                           YASAGHI Ali-Akbar

                           Sexul: masculin

                           Judecător la Curtea Supremă, șef al secției 44. Director general adjunct al Fundației Setad-e Dieh. Judecător-șef, Tribunalul Revoluționar din Mashhad (2001-2011). Sub jurisdicția sa, procesele s-au desfășurat sumar și în sesiuni închise, fără a se ține seama de drepturile fundamentale ale acuzatului. Întrucât hotărârile privind executarea au fost emise în masă (până la 550 între vara lui 2009 și vara lui 2011), sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                           12.4.2011

                           29.

                           BOZORGNIA Mostafa

                           Sexul: masculin

                           Șeful unității 350 a închisorii Evin. A dat dovadă, cu numeroase ocazii, de violență disproporționată împotriva prizonierilor.

                           12.4.2011

                           30.

                           ESMAILI Gholam-Hossein

                           Sexul: masculin

                           Purtător de cuvânt al Procuraturii din aprilie 2019. Fost președinte al Procuraturii Teheranului. Fost șef al Organizației Închisorilor din Iran. În această calitate, a fost complice la detenția în masă a protestatarilor politici și a acoperit abuzurile din sistemul de detenție.

                           12.4.2011

                           31.

                           SEDAQAT (alias Sedaghat) Farajollah

                           Sexul: masculin

                           Secretar adjunct al Administrației Generale a Închisorilor din Teheran. Șeful închisorii Evin, Teheran, până în octombrie 2010, perioadă în care au avut loc torturi. A fost gardian și a exercitat presiuni asupra prizonierilor cu numeroase ocazii.

                           12.4.2011

                           32.

                           ZANJIREI Mohammad-Ali

                           Sexul: masculin

                           În calitatea de consilier principal al șefului și de șef adjunct al Organizației Închisorilor din Iran, responsabil de încălcări grave ale drepturilor omului vizând prizonieri. Acesta a gestionat un sistem în care prizonierii au fost victimele unor abuzuri, torturi, și tratamente inumane/degradante și au avut condiții de trai foarte precare.

                           12.4.2011

                           33.

                           ABBASZADEH-MESHKINI Mahmoud

                           Sexul: masculin

                           Consilier în cadrul Consiliului Superior pentru Drepturile Omului al Iranului. Fost secretar în cadrul Consiliului Superior pentru Drepturile Omului. Fost guvernator al provinciei Ilam. Fost director politic al Ministerului Internelor. În calitate de șef al Comitetului articolului 10 instituit prin Legea privind activitățile partidelor și grupurilor politice, a fost responsabil cu autorizarea demonstrațiilor și a altor evenimente publice, precum și cu înregistrarea partidelor politice.
                           În 2010, a suspendat activitățile a două partide politice reformiste având legături cu Mousavi – Frontul de participare al Iranului islamic și Organizația mujahedină a revoluției islamice. Începând din 2009, a interzis în mod constant și continuu toate adunările cu caracter neguvernamental, refuzând prin urmare respectarea dreptului constituțional de a protesta și provocând arestarea a numeroși demonstranți pașnici și nerespectarea libertății de întrunire.
                           De asemenea, în 2009, nu a permis opoziției să organizeze o ceremonie de comemorare a persoanelor ucise în protestele împotriva alegerilor prezidențiale.

                           10.10.2011

                           34.

                           AKBARSHAHI Ali-Reza

                           Sexul: masculin

                           Fost director general al Cartierului general iranian pentru controlul drogurilor (cunoscut și sub numele de Cartierul general antinarcotice). Fost comandant al forțelor de poliție din Teheran. Sub conducerea sa, forțele de poliție s-au făcut vinovate de utilizarea violenței extrajudiciare împotriva suspecților în timpul arestării și al detenției înaintea prezentării în fața instanței. De asemenea, forțele de poliție din Teheran au fost implicate în raiduri asupra căminelor Universității din Teheran în iunie 2009, în cursul cărora, potrivit unei comisii a Majlis iraniene, peste 100 de studenți au fost răniți de poliție și de Basij. În prezent Șef al poliției feroviare.

                           10.10.2011

                           35.

                           AKHARIAN Hassan

                           Sexul: masculin

                           Șeful secției 1 a închisorii din Radjaishahr, Karadj, până în iulie 2010. Mai mulți foști deținuți au denunțat utilizarea torturii și ordinele date de acesta de a nu permite deținuților să primească asistență medicală. Potrivit unei transcrieri a declarației unui presupus deținut din închisoarea Radjaishahr, toți gardienii l-au supus unor bătăi grave, Akharian fiind în deplină cunoștință de cauză. De asemenea, sub conducerea lui Akharian s-a raportat cel puțin un caz de rele tratamente și decesul unui deținut, Mohsen Beikvand. Beikvand a decedat în septembrie 2010. Alți prizonieri susțin în mod credibil că acesta a fost ucis pe baza instrucțiunilor lui Hassan Akharian.

                           10.10.2011

                           36.

                           AVAEE Seyyed Ali-Reza (alias: AVAEE Seyyed Alireza)

                           Sexul: masculin

                           Ministrul justiției. Fost director al biroului de anchete speciale. Până în iulie 2016, adjunct al ministrului internelor și șef al registrului public. Consultant al Tribunalului Disciplinar pentru Judecători din aprilie 2014. Fost președinte al Procuraturii Teheranului. În această calitate, a fost responsabil de încălcarea drepturilor omului, arestări arbitrare, refuzul respectării drepturilor prizonierilor și un număr ridicat de execuții.

                           10.10.2011

                           37.

                           BANESHI Jaber

                           Sexul: masculin

                           Șeful secției 22 a Curții de Apel din Shiraz din noiembrie 2011. Procuror al Shirazului până în octombrie 2011. Procuror în cazul atacului cu bombă din Shiraz din 2008, care a fost utilizat de regim pentru condamnarea la moarte a altor persoane care nu au fost implicate în acest episod. Acesta a urmărit condamnări la moarte și alte pedepse grave împotriva minorităților, care constituie, printre altele, o încălcare a drepturilor omului ale acestora, cum ar fi dreptul la un proces echitabil și dreptul de a nu fi deținut în mod arbitrar.

                           10.10.2011

                           38.

                           General-maior doctor FIRUZABADI Seyyed Hasan (alias: General-maior doctor FIRUZABADI Seyed Hassan; General-maior doctor FIROUZABADI Seyyed Hasan; General-maior doctor FIROUZABADI Seyed Hassan)

                           Locul nașterii: Mashad
                           Data nașterii: 3.2.1951
                           Sexul: masculin

                           În calitatea de șef al Statului-major al Forțelor Armate ale Iranului (1989-2016), a fost comandantul militar cu cel mai înalt rang responsabil cu conducerea tuturor diviziilor și polițiilor militare, inclusiv Corpul Gardienilor Revoluției Iraniene (IRGC) și poliția. În 2009, forțele aflate sub comanda sa formală au desfășurat acțiuni brutale de represiune împotriva protestatarilor pașnici și au efectuat arestări în masă.
                           În prezent, consilier militar al liderului suprem și membru al Consiliului Suprem de Securitate Națională (SNSC) și al Consiliului Oportunităților.

                           10.10.2011

                           39.

                           GANJI Mostafa Barzegar

                           Sexul: masculin

                           Procuror-general al Qom (2008-2017), în prezent șeful Direcției generale pentru închisori. Acesta a fost responsabil de arestarea arbitrară și maltratarea a zeci de infractori în Qom. El a fost complice la o încălcare gravă a dreptului la respectarea garanțiilor procedurale, contribuind la utilizarea excesivă a pedepsei cu moartea într-un număr tot mai mare de cazuri și la o creștere semnificativă a execuțiilor în perioada 2009-2010.

                           10.10.2011

                           40.

                           HABIBI Mohammad Reza

                           Sexul: masculin

                           Procuror general al Isfahanului. Fost șef al Biroului Ministerului Justiției în Yazd. Fost procuror adjunct al Isfahanului. Complice la procedurile prin care s-a refuzat un proces echitabil acuzaților – precum Abdollah Fathi, executat în mai 2011, în urma ignorării de către Habibi a dreptului de a fi audiat și a problemelor de sănătate mintală ale acestuia în timpul procesului său din martie 2010. Prin urmare, acesta a fost complice la o încălcare gravă a dreptului la respectarea garanțiilor procedurale, contribuind la o creștere semnificativă a execuțiilor în 2011.

                           10.10.2011

                           41.

                           HEJAZI Mohammad

                           Locul nașterii: Ispahan
                           Data nașterii: 1956
                           Sexul: masculin

                           General al IRGC, acesta a jucat un rol-cheie în intimidarea și amenințarea «dușmanilor» Iranului. Fost șef al Corpului Sarollah al IRGC din Teheran și fost șef al forțelor Basij, a jucat un rol esențial în reprimarea protestelor postelectorale în 2009.

                           10.10.2011

                           43.

                           JAVANI Yadollah

                           Sexul: masculin

                           Comandant adjunct al IRGC pentru afaceri politice. Acesta a încercat în numeroase rânduri să suprime libertatea de exprimare și de opinie prin declarațiile sale publice prin care a sprijinit arestarea și pedepsirea protestatarilor și dizidenților. Acesta s-a numărat printre primii funcționari de rang înalt care au solicitat, în 2009, arestarea lui Moussavi, Karroubi și Khatami. Acesta a sprijinit utilizarea unor tehnici care încalcă dreptul la un proces echitabil, inclusiv mărturii publice, și a publicat conținutul unor interogatorii înainte de proces. De asemenea, dovezile indică că acesta a tolerat utilizarea violenței împotriva protestatarilor și, în calitatea de membru important al IRGC, este foarte probabil ca acesta să fi fost conștient de utilizarea unor tehnici dure de interogare pentru a forța mărturiile.

                           10.10.2011

                           44.

                           JAZAYERI Massoud

                           Sexul: masculin
                           Titlu: general de brigadă

                           În cadrul Statului-major militar comun al forțelor armate ale Iranului, generalul de brigadă Massoud Jazayeri a fost șef adjunct al statului-major pentru afaceri culturale și mijloace de informare în masă (alias aparatul de propagandă al apărării naționale). În calitate de șef adjunct al Statului-Major General a colaborat în mod activ la reprimarea protestelor din 2009. A avertizat într-un interviu publicat în ziarul Kayhan că mulți protestanți din Iran și din afara acestuia au fost identificați și că problema acestora va fi abordată la momentul potrivit.
                           A îndemnat în mod deschis la represiune împotriva canalelor media străine și a opoziției iraniene. În 2010, a solicitat guvernului să adopte legi mai ferme împotriva iranienilor care cooperează cu sursele media străine.

                           10.10.2011

                           45.

                           JOKAR Mohammad Saleh

                           Sexul: masculin

                           Adjunct pentru Afaceri Parlamentare al Gărzii revoluționare. Din 2011 până în 2016 a fost vicepreședinte al Parlamentului provinciei Yazd și membru al Comitetului parlamentar pentru securitate națională și politică externă. Fost comandant al Forțelor Studențești Basij.
                           În această funcție, a fost implicat în mod activ în suprimarea protestelor și îndoctrinarea copiilor și a tinerilor în vederea continuării suprimării libertății de exprimare și a dezacordurilor. În calitatea de membru al Comitetului parlamentar pentru securitate națională și politică externă, acesta a sprijinit în mod public suprimarea opozanților guvernului.

                           10.10.2011

                           46.

                           KAMALIAN Behrouz
                           (alias Hackers Brain, Behrooz_Ice)

                           Locul nașterii: Teheran (Iran)
                           Data nașterii: 1983
                           Sexul: masculin

                           Șeful grupului informatic «Ashiyaneh», care are legături cu regimul iranian. «Ashiyaneh» Digital Security, fondat de Behrouz Kamalian, este responsabil pentru atacuri cibernetice intensive atât împotriva opozanților și a reformiștilor interni, cât și împotriva instituțiilor internaționale. Activitățile organizației Ashiyaneh a lui Kamalian au sprijinit reprimarea de către guvern a opoziției, care a implicat numeroase încălcări grave ale drepturilor omului.

                           10.10.2011

                           47.

                           KHALILOLLAHI Moussa (alias: KHALILOLLAHI Mousa, ELAHI Mousa Khalil)

                           Sexul: masculin

                           Procuror al Tabrizului. A fost implicat în cazul lui Sakineh Mohammadi-Ashtiani și este complice la încălcări grave ale dreptului la respectarea garanțiilor procedurale.

                           10.10.2011

                           48.

                           MAHSOULI Sadeq (alias: MAHSULI, Sadeq)

                           Locul nașterii: Oroumieh (Iran)
                           Data nașterii: 1959/60
                           Sexul: masculin

                           Consultant al fostului președinte, Mahmoud Ahmadinejad, și actual membru al Consiliului Oportunităților, și membru al Frontului Perseverenței. Ministru al bunăstării și al securității sociale între 2009 și 2011. Ministru al internelor până în august 2009. În calitate de ministru al internelor, Mahsouli a deținut autoritatea asupra tuturor forțelor de poliție, a agenților de securitate ai Ministerului Internelor și a agenților în civil. Forțele aflate sub comanda sa au fost responsabile pentru atacurile împotriva căminelor Universității din Teheran din 14 iunie 2009 și pentru torturarea studenților în subsolul ministerului (faimosul nivel 4 de la subsol). La centrul de detenție Kahrizak, condus de poliție sub controlul lui Mahsouli, s-au săvârșit abuzuri grave împotriva altor protestatari.

                           10.10.2011

                           49.

                           MALEKI Mojtaba

                           Sexul: masculin

                           Șef adjunct al Ministerului Justiției în provincia Khorasan Razavi. Fost procuror al Kermanshahului. A jucat un rol în numărul ridicat al sentințelor de condamnare la moarte în Iran, inclusiv prin instrumentarea cauzelor a șapte prizonieri condamnați pentru trafic de droguri, care au fost spânzurați în aceeași zi, la 3 ianuarie 2010, în închisoarea centrală din Kermanshah.

                           10.10.2011

                           50.

                           OMIDI Mehrdad (alias: Reza; OMIDI Reza)

                           Sexul: masculin

                           Șeful secției VI al poliției, departamentul de investigații. Fost șef al serviciilor de informații în cadrul poliției iraniene. Fost șef al unității pentru criminalitatea informatică a poliției iraniene. A fost responsabil pentru mii de anchete și pentru punerea sub acuzare a reformiștilor și a opozanților politici utilizatori ai internetului. Prin urmare, a fost responsabil de încălcări grave ale drepturilor omului în represiunea împotriva persoanelor care solicită apărarea drepturilor lor legitime, inclusiv a libertății de exprimare, pe perioada Mișcării Verzi din 2009 și după aceasta.

                           10.10.2011

                           51.

                           SALARKIA Mahmoud

                           Sexul: masculin
                           Fost director al clubului de fotbal «Persepolis» din Teheran

                           Fost șef al Comisiei pentru petrol și transport din Primăria Teheran. Adjunct al procurorului-general al Teheranului pentru probleme legate de închisori în timpul reprimării din 2009. În calitate de adjunct al procurorului-general al Teheranului pentru probleme legate de închisori, a fost direct răspunzător pentru numeroase mandate de arestare împotriva protestatarilor și activiștilor pașnici nevinovați. Numeroase rapoarte ale apărătorilor drepturilor omului arată că, la ordinul acestuia, practic tuturor persoanelor arestate nu li s-a permis nicio formă de comunicare, nu au avut acces la avocat sau la familii și nu au cunoscut capetele de acuzare, pentru intervale de timp diferite, deseori în condiții echivalente dispariției forțate. Deseori, familiile acestora nu au fost informate cu privire la arestare. În prezent, el lucrează ca avocat.

                           10.10.2011

                           52.

                           KHODAEI SOURI Hojatollah

                           Locul nașterii: Selseleh (Iran)
                           Data nașterii: 1964
                           Sexul: masculin

                           Membru al Comitetului pentru securitate națională și politică externă. Vicepreședinte al Parlamentului provinciei Lorestan. Membru al Comisiei parlamentare pentru politica externă și de securitate. Șeful închisorii Evin până în 2012. Tortura s-a practicat în mod curent în închisoarea Evin în timp ce aceasta era condusă de Souri. În secția 209 au fost închiși mai mulți activiști pentru activitățile lor pașnice împotriva guvernului aflat la putere.

                           10.10.2011

                           53.

                           TALA Hossein (alias: TALA Hosseyn)

                           Sexul: masculin

                           Primar al Eslamshahr. Fost membru al parlamentului iranian. Fost guvernator general («Farmandar») al provinciei Teheran până în septembrie 2010, a fost responsabil pentru intervenția forțelor de poliție și, prin urmare, pentru reprimarea demonstrațiilor. În decembrie 2010, a fost premiat pentru rolul său în represiunea postelectorală.

                           10.10.2011

                           54.

                           TAMADDON Morteza (alias: TAMADON Morteza)

                           Locul nașterii: Shahr Kord-Isfahan
                           Data nașterii: 1959
                           Sexul: masculin

                           Fost șef al Consiliului provincial de securitate publică al Teheranului. Fost guvernator general IRGC al provinciei Teheran. În calitatea sa de guvernator și de șef al Consiliului provincial de securitate publică al Teheranului, acesta a purtat răspunderea generală pentru toate activitățile de represiune întreprinse de IRGC în provincia Teheran, inclusiv reprimarea protestelor politice începând din iunie 2009. În prezent, membru al consiliului Universității Tehnologice Khajeh Nasireddin Tusi.

                           10.10.2011

                           55.

                           ZEBHI Hossein

                           Sexul: masculin

                           Prim consilier adjunct al Parchetului și judecător la Curtea Supremă. Adjunct al Procurorului-general al Iranului (2007-2015). În acest rol, el a fost responsabil de proceduri judiciare deschise în urma protestelor postelectorale din 2009, care au fost desfășurate cu încălcarea drepturilor omului. De asemenea, în acest rol, acesta a tolerat pedepse excesive pentru infracțiuni legate de droguri.

                           10.10.2011

                           56.

                           BAHRAMI Mohammad-Kazem

                           Sexul: masculin

                           Șef al instanței de contencios administrativ. În 2009, a fost complice la represiunea împotriva demonstranților pașnici în calitatea sa de șef al ramurii judiciare a forțelor armate.

                           10.10.2011

                           57.

                           HAJMOHAM-MADI Aziz (alias Aziz Hajmohammadi, Noorollah Azizmohammadi)

                           Locul nașterii: Teheran (Iran)
                           Data nașterii: 1948
                           Sexul: masculin

                           Judecător la Curtea penală a provinciei Teheran. A lucrat pentru procuratură din 1971 și a fost implicat în mai multe procese împotriva manifestanților, printre altele, în procesul împotriva lui Abdol-Reza Ghanbari, un învățător arestat în ianuarie 2010 și condamnat la moarte pentru activitățile sale politice.

                           10.10.2011

                           58.

                           BAGHERI Mohammad-Bagher

                           Sexul: masculin

                           Judecător la Curtea Supremă din decembrie 2015. Fost vicepreședinte al administrației judiciare din provincia Khorasanul de Sud, însărcinat cu prevenirea criminalității. Pe lângă recunoașterea de către acesta, în iunie 2011, a 140 de execuții pentru infracțiuni pasibile de condamnarea la moarte desfășurate în perioada martie 2010-martie 2011, în aceeași perioadă se pare că au avut loc în secret în această provincie alte circa 100 de execuții, fără ca acestea să fie aduse la cunoștința familiilor sau avocaților. Prin urmare, acesta a fost complice la o încălcare gravă a dreptului la respectarea garanțiilor procedurale, contribuind la un număr ridicat al sentințelor de condamnare la moarte.

                           10.10.2011

                           59.

                           BAKHTIARI Seyyed Morteza

                           Locul nașterii: Mashad (Iran)
                           Data nașterii: 1952
                           Sexul: masculin

                           Președinte al «Imam Khomeini Relief Foundation» (din iulie 2019). Fost custode adjunct al altarului Imamului Reza. Fost funcționar al Tribunalului special pentru personalul administrativ. Fost ministru al justiției între 2009 și 2013. În timpul mandatului său de ministru al justiției, condițiile în închisorile iraniene s-au degradat, ajungând mult sub standardele internaționale acceptate, iar relele tratamente ale deținuților au avut o largă răspândire. În plus, a jucat un rol-cheie în amenințarea și hărțuirea diasporei iraniene, prin anunțarea înființării unei instanțe speciale care să se ocupe în mod exclusiv de iranienii care trăiesc în afara țării. De asemenea, a prezidat asupra unei creșteri acute a numărului de execuții în Iran, inclusiv execuții secrete neanunțate de guvern și execuții pentru infracțiuni legate de droguri.

                           10.10.2011

                           60.

                           Doctor HOSSEINI Mohammad (alias Doctor HOSSEYNI Seyyed Mohammad; Seyed, Sayyed și Sayyid)

                           Locul nașterii: Rafsanjan, Kerman
                           Data nașterii: 1961
                           Sexul: masculin

                           Consilier al fostului președinte Mahmoud Ahmadinejad și purtător de cuvânt al YEKTA, o grupare politică radicală. Ministrul Culturii și Orientării Islamice (2009-2013). Fost membru al IRGC, a fost complice la represiunea împotriva jurnaliștilor.

                           10.10.2011

                           61.

                           MOSLEHI Heydar (alias: MOSLEHI Heidar; MOSLEHI Haidar)

                           Locul nașterii: Isfahan (Iran)
                           Data nașterii: 1956
                           Sexul: masculin

                           Reprezentant al Biroului Politic Ideologic-al comandantului-șef al forțelor armate iraniene (din 2018). Fost consilier în materie de jurisprudență a Curții supreme în cadrul IRGC. Șeful organizației pentru publicații privind rolul clerului în timp de război. Fost ministru al informațiilor (2009-2013). Pe durata conducerii sale, Ministerul Informațiilor a continuat practicile larg răspândite de detenție arbitrară și persecutare a protestatarilor și a disidenților. Ministerul Informațiilor conduce secția 209 a închisorii Evin, în care au fost deținuți numeroși militanți pentru activitățile lor pașnice împotriva guvernului aflat la putere. Anchetatorii din Ministerul Informațiilor au supus prizonierii secției 209 la agresiuni fizice și la abuzuri psihice și sexuale.

                           10.10.2011

                           62.

                           ZARGHAMI Ezzatollah

                           Locul nașterii: Dezful (Iran)
                           Data nașterii: 22 iulie 1959
                           Sexul: masculin

                           Membru al Consiliului suprem privind spațiul cibernetic și al Consiliului privind revoluția culturală. Fostul șef al Societății de Radiodifuziune și Televiziune a Republicii Iran (IRIB) până în noiembrie 2014. În timpul mandatului său la IRIB, a răspuns de toate deciziile privind programarea. IRIB a difuzat mărturisiri făcute sub presiune ale unor deținuți, precum și o serie de procese-simulacru în august 2009 și în decembrie 2011. Acestea constituie o încălcare clară a dispozițiilor internaționale privind un proces echitabil și dreptul la respectarea garanțiilor procedurale.

                           23.3.2012

                           63.

                           TAGHIPOUR Reza

                           Locul nașterii: Maragheh (Iran)
                           Data nașterii: 1957
                           Sexul: masculin

                           Membru al Consiliului suprem privind spațiul cibernetic. Membru al Consiliului Municipal din Teheran. Fost ministru al informațiilor și comunicațiilor (2009-2012).
                           În calitate de ministru al informațiilor, a fost unul dintre funcționarii de rang înalt responsabili cu cenzurarea și controlul activităților de pe internet, precum și al tuturor celorlalte tipuri de comunicații (în special telefoanele mobile). În cursul interogării deținuților politici, persoanele care realizează interogatoriile utilizează datele cu caracter personal, e-mailurile și comunicațiile acestora. În mai multe rânduri, începând de la alegerile prezidențiale din 2009 și în cursul demonstrațiilor stradale, liniile de telefonie mobilă și de mesagerie-text au fost întrerupte, canalele de televiziune prin satelit au fost bruiate, internetul a fost suspendat local sau cel puțin viteza a fost redusă.

                           23.3.2012

                           64.

                           KAZEMI Toraj

                           Sexul: masculin

                           Șef al Departamentului teritoriului lărgit al Teheranului al Poliției Informatice, entitate înscrisă pe lista UE. În această calitate, acesta a anunțat o campanie de recrutare de hackeri guvernamentali, în scopul de a îmbunătăți controlul asupra informațiilor de pe internet și de a submina site-urile «periculoase».

                           23.3.2012

                           65.

                           LARIJANI Sadeq

                           Locul nașterii: Najaf (Irak)
                           Data nașterii: 1960 sau august 1961
                           Sexul: masculin

                           Numit șef al Consiliului Oportunităților la 29 decembrie 2018. Șeful procuraturii începând cu 2009. În această calitate, îi revine sarcina de a aproba orice pedeapsă în temeiul qisas (retribuție), al hodoud (crime împotriva lui Dumnezeu) și al ta’zirat (crime împotriva statului) și de a semna aceste pedepse. Printre acestea se numără sentințe prin care s-a dispus pedeapsa cu moartea, flagelări și amputări. În acest context, a semnat personal numeroase sentințe constând în pedeapsa cu moartea, încălcând astfel standardele internaționale, inclusiv lapidări, execuții prin spânzurare, execuții ale unor minori, precum și execuții publice, cum ar fi cele în cazul cărora deținuții au fost spânzurați de poduri în fața unor mulțimi de mii de oameni. Prin urmare, acesta a contribuit la un număr ridicat de execuții. A permis, de asemenea, sentințe constând în pedepse corporale, precum amputări și picurarea de acid în ochii condamnatului. De la preluarea funcției de către Sadeq Larijani, numărul arestărilor arbitrare ale deținuților politici, ale apărătorilor drepturilor omului și ale membrilor minorităților a crescut în mod semnificativ. Sadeq Larijani este de asemenea responsabil de eșecurile sistematice din procesele judiciare iraniene de a respecta dreptul la un proces echitabil.

                           23.3.2012

                           66.

                           MIRHEJAZI Ali

                           Sexul: masculin

                           Face parte din cercul apropiat al Liderului Suprem, fiind unul dintre cei responsabili de planificarea suprimării protestelor, care a fost pusă în aplicare începând din 2009, și asociat cu cei responsabili de reprimarea protestelor.

                           23.3.2012

                           67.

                           SAEEDI Ali

                           Sexul: masculin

                           Reprezentant al Ghidului în cadrul Pasdaran începând din 1995, după o întreagă carieră în sânul instituției militare, mai exact în cadrul serviciilor de informații ale Pasdaran. Această funcție oficială îi conferă rolul de canal de transmisie indispensabil între ordinele provenind de la Biroul Ghidului și aparatul de represiune al Pasdaran.

                           23.3.2012

                           68.

                           RAMIN Mohammad-Ali

                           Locul nașterii: Dezful (Iran)
                           Data nașterii: 1954
                           Sexul: masculin

                           Secretar general al Fundației Mondiale a Holocaustului, instituită în cadrul Conferinței Internaționale pentru Revizuirea Viziunii Globale asupra Holocaustului din 2006, pentru organizarea căreia Ramin a fost responsabil în numele Guvernului iranian. Principalul responsabil de cenzură, în calitate de ministru adjunct însărcinat cu presa până în decembrie 2013, fiind direct responsabil de închiderea a numeroase organe de presă reformatoare (Etemad, Etemad-e Melli, Shargh etc.), de închiderea Sindicatului Independent al Presei, precum și de acțiuni de intimidare sau de arestarea unor jurnaliști.

                           23.3.2012

                           69.

                           MORTAZAVI Seyyed Solat

                           Locul nașterii: Farsan, Tchar Mahal-o-Bakhtiari (Sud) – (Iran)
                           Data nașterii: 1967
                           Sexul: masculin

                           Până în noiembrie 2019, director al sucursalei din Teheran a Fundației Astan Qods Razavi. Fost primar al celui de al doilea oraș ca mărime din Iran, Mashad, în care au loc cu regularitate execuții publice. Fost ministru adjunct al internelor însărcinat cu afacerile politice, numit în 2009. În această calitate, a fost responsabil pentru conducerea represiunii împotriva persoanelor care s-au exprimat în apărarea drepturilor lor legitime, inclusiv a libertății de exprimare. Numit ulterior șef al Comitetului Electoral Iranian pentru alegerile parlamentare din 2012 și pentru alegerile prezidențiale din 2013.

                           23.3.2012

                           73.

                           FAHRADI Ali

                           Sexul: masculin

                           Șef adjunct al Inspectoratului pentru afaceri juridice și inspecție publică din Ministerul Justiției din Teheran. Fost procuror al Karaj. Responsabil de încălcări grave ale drepturilor omului, inclusiv de instrumentarea unor procese în care s-a pronunțat pedeapsa cu moartea. Pe parcursul mandatului său de procuror, numărul execuțiilor în regiunea Karaj a fost ridicată.

                           23.3.2012

                           74.

                           REZVANMA-NESH Ali

                           Sexul: masculin

                           Procuror adjunct al provinciei Karaj, regiunea Alborz. Responsabil de încălcări grave ale drepturilor omului, inclusiv de implicare în executarea unui minor.

                           23.3.2012

                           75.

                           RAMEZANI Gholamhossein

                           Sexul: masculin

                           Din 2011, șef al Serviciului de informații al Ministerului Apărării; între noiembrie 2009 și martie 2011: comandantul Serviciului de informații din Pasdaran; între martie 2008 și noiembrie 2009: comandant adjunct al Serviciului de informații din Pasdaran; între aprilie 2006 și martie 2008: Șef al Serviciului de protecție și informații din Pasdaran. Implicat în reprimarea libertății de exprimare, inclusiv prin asocierea cu cei responsabili de arestarea bloggerilor/jurnaliștilor în 2004, și se relatează că ar fi avut un rol în reprimarea protestelor postelectorale din 2009.

                           23.3.2012

                           76.

                           SADEGHI Mohamed

                           Sexul: masculin

                           Colonel și adjunct al Serviciului de Informații Tehnice și Cibernetice al IRGC și responsabil de centrul de analiză și de luptă împotriva criminalității organizate din cadrul Pasdaran. Responsabil de arestarea și torturarea unor autori de bloguri/jurnaliști.

                           23.3.2012

                           77.

                           JAFARI Reza

                           Data nașterii: 1967
                           Sexul: masculin

                           Consultant al Tribunalului Disciplinar pentru Judecători din 2012. Membru al «Comitetului pentru stabilirea conținutului penal de pe internet», organ responsabil de cenzura site-urilor internet și a platformelor de comunicare socială. Fost șef al urmăririi penale speciale pentru criminalitatea informatică între 2007 și 2012. A fost responsabil de reprimarea libertății de exprimare, inclusiv prin arestarea, deținerea și punerea sub acuzare a bloggerilor și a jurnaliștilor. Persoanele arestate sub suspiciunea de infracțiuni cibernetice au fost maltratate și supuse unui proces judiciar incorect.

                           23.3.2012

                           78.

                           RESHTE-AHMADI Bahram

                           Sexul: masculin

                           Judecător al unui tribunal ordinar din nordul Teheranului. Fost supervizor al Parchetului din Teheran. Adjunct al șefului Biroului pentru Probleme legate de Închisori al provinciei Teheran. Fost adjunct al procurorului din Teheran până în 2013. A condus centrul de urmărire penală de la Evin. A fost responsabil de refuzarea drepturilor, inclusiv a vizitelor și a altor drepturi ale deținuților, în cazul apărătorilor drepturilor omului și al deținuților politici.

                           23.3.2012

                           79.

                           RASHIDI AGHDAM Ali Ashraf

                           Sexul: masculin

                           Fost director al închisorii din Evin, numit la jumătatea anului 2012. În perioada în care a ocupat această funcție, condițiile carcerale s-au deteriorat și rapoartele au indicat o intensificare a relelor tratamente aplicate deținuților. În octombrie 2012, nouă deținuți-femei au intrat în greva foamei pentru a protesta împotriva încălcării drepturilor lor și a tratamentului violent aplicat de gardienii închisorii.

                           12.3.2013

                           80.

                           KIASATI Morteza

                           Sexul: masculin

                           Judecător la Tribunalul Revoluționar din Ahwaz, secția 4, a pronunțat condamnări la moarte în cazul a patru prizonieri politici arabi, Taha Heidarian, Abbas Heidarian, Abd al-Rahman Heidarian (trei frați) și Ali Sharifi. Aceștia au fost arestați, torturați și spânzurați fără respectarea garanțiilor procedurale. Aceste cauze și lipsa respectării garanțiilor procedurale au fost evidențiate într-un raport din 13 septembrie 2012 al raportorului special al ONU privind drepturile omului în Iran, în raportul Secretarului General al ONU privind Iranul din 22 august 2012.

                           12.3.2013

                           81.

                           MOUSSAVI Seyed Mohammad Bagher

                           Sexul: masculin

                           Judecător la Tribunalul Revoluționar din Ahwaz, secția 2, a pronunțat condamnări la moarte în cazul a cinci arabi din Ahwaz, Mohammad Ali Amouri, Hashem Sha’bani Amouri, Hadi Rashedi, Sayed Jaber Alboshoka, Sayed Mokhtar Alboshoka, la 17 martie 2012 pentru «activități împotriva securității naționale» și «atitudine dușmănoasă față de Dumnezeu». Aceste sentințe au fost confirmate de Curtea Supremă iraniană la 9 ianuarie 2013. Cei cinci au fost ținuți în arest fără punere sub acuzare timp de peste un an, au fost torturați și au primit sentințe fără respectarea garanțiilor procedurale.

                           12.3.2013

                           82.

                           SARAFRAZ Mohammad (Dr.) (alias: Haj-agha Sarafraz)

                           Locul nașterii: Teheran
                           Data nașterii: aproximativ 1963
                           Reședință: Teheran
                           Sexul: masculin

                           Fost membru al Consiliului suprem privind spațiul cibernetic. Fost președinte al Societății de Radiodifuziune și Televiziune a Republicii Islamice Iran (IRIB) (2014-2016). Fost președinte al IRIB World Service și Press TV, responsabil pentru toate deciziile legate de programare. Strâns asociat aparatului de securitate al statului. Sub conducerea lui, Press TV, împreună cu IRIB, a colaborat cu serviciile de securitate iraniene și cu procurorii pentru a difuza mărturii forțate ale deținuților, inclusiv aceea a jurnalistului și realizatorului de film iraniano-canadian Maziar Bahari, în cadrul programului săptămânal «Iranul azi». Autoritatea independentă de reglementare a media OFCOM a amendat Press TV în UK cu 100 000  GBP pentru difuzarea mărturiei lui Bahari în 2011, mărturie filmată în închisoare, obținută prin constrângerea lui Bahari. Prin urmare, Sarafraz este asociat încălcării dreptului la respectarea garanțiilor procedurale și la un proces echitabil.

                           12.3.2013

                           83.

                           JAFARI Asadollah

                           Sexul: masculin

                           În calitatea de procuror al provinciei Mazandaran, Jafari a recomandat impunerea pedepsei cu moartea în cazurile de a căror urmărire s-a ocupat, ceea ce a condus la numeroase execuții, inclusiv execuții publice și în circumstanțe în care impunerea pedepsei cu moartea contravine drepturilor omului recunoscute la nivel internațional, inclusiv deoarece este o pedeapsă disproporționată și excesivă. De asemenea, Jafari a fost responsabil de arestări ilegale și încălcări ale drepturilor deținuților Baha’i de la arestul inițial la menținerea lor în celule de izolare în Centrul de detenție al serviciului de informații.

                           12.3.2013

                           84.

                           EMADI, Hamid Reza (alias: Hamidreza Emadi)

                           Locul nașterii: Hamedan
                           Data nașterii: aproximativ 1973
                           Reședință: Teheran
                           Loc de muncă: sediul Press TV, Teheran
                           Sexul: masculin

                           Directorul serviciului de știri al Press TV. Fost producător principal la Press TV.
                           Răspunzător de producerea și difuzarea unor mărturii forțate ale deținuților, inclusiv jurnaliști, activiști politici, persoane aparținând minorităților kurdă și arabă, încălcând drepturile recunoscute internațional la un proces echitabil și la respectarea garanțiilor procedurale. Autoritatea independentă de reglementare a media, OFCOM, a amendat Press TV în UK cu 100 000  GBP pentru difuzarea mărturiei jurnalistului și realizatorului de film iraniano-canadian Maziar Bahari în 2011, mărturie filmată în închisoare, obținută prin constrângerea lui Bahari. ONG-urile au raportat și alte ocazii în care Press TV a difuzat mărturii forțate. Prin urmare, Emadi este asociat încălcării dreptului la respectarea garanțiilor procedurale și la un proces echitabil.

                           12.3.2013

                           85.

                           HAMLBAR Rahim

                           Sexul: masculin

                           Judecător la Tribunalul Revoluționar din Tabriz, secția 1. Răspunzător pentru sentințe grele împotriva minorității etnice azere și a activiștilor pentru drepturile lucrătorilor, pe care i-a acuzat de spionaj, acte împotriva securității naționale, propagandă împotriva regimului iranian și insultarea liderului iranian. Un caz cu vizibilitate ridicată a implicat 20 de lucrători voluntari care și-au adus ajutorul după cutremur (în urma cutremurului din Iran din august 2012) și care au primit sentințe privative de libertate pentru încercările lor de ajutorare a victimelor cutremurului. Tribunalul a stabilit că lucrătorii s-au făcut vinovați de «colaborare în adunare și coluziune în vederea comiterii de infracțiuni împotriva securității naționale».

                           12.3.2013

                           86.

                           MUSAVI-TABAR Seyyed Reza

                           Sexul: masculin

                           Fost șef al Procuraturii Revoluționare din Shiraz. Răspunzător de arestări ilegale și de rele tratamente aplicate unor activiști politici, jurnaliști, apărători ai drepturilor omului, Baha’i și prizonieri de conștiință, care au fost hărțuiți, torturați, interogați și care nu au avut acces la avocat și la respectarea garanțiilor procedurale. Musavi-Tabar a semnat hotărâri judecătorești în celebrul centru de detenție nr. 100 (o închisoare pentru bărbați), inclusiv un ordin de detenție de trei ani în celulă de izolare pentru o femeie-deținut Baha’i pe nume Raha Sabet.

                           12.3.2013

                           87.

                           KHORAMABADI Abdolsamad

                           Șeful «Comisiei de stabilire a instanțelor conținutului infracțional».
                           Sexul: masculin

                           Director adjunct al supravegherii judiciare (începând cu 13 octombrie 2018). Fost șef al «Comisiei de stabilire a cazurilor cu conținut infracțional», o organizație guvernamentală însărcinată cu cenzura online și criminalitatea informatică. Sub conducerea sa, comisia a definit «criminalitatea informatică» printr-o serie de categorii vagi care incriminează crearea și publicarea de conținut considerat necorespunzător de către regim. El este răspunzător pentru reprimarea și blocarea a numeroase site-uri ale opoziției, ziare electronice, bloguri, situri ale ONG-urilor din domeniul drepturilor omului și Google și Gmail din septembrie 2012. Acesta și comisia au contribuit activ la moartea în detenție a bloggerului Sattar Beheshti în noiembrie 2012. Prin urmare comisia pe care o conduce este direct răspunzătoare pentru încălcările sistematice ale drepturilor omului, în special prin interzicerea și filtrarea site-urilor internet pentru publicul larg și, uneori, prin suspendarea totală a accesului la internet.

                           12.3.2013”


title: Regulamentul de punere în aplicare (UE) 2020/557 al Comisiei din 22 aprilie 2020 de modificare a Regulamentului de punere în aplicare (UE) nr. 988/2014 în ceea ce privește contingentele tarifare ale Uniunii pentru anumite produse agricole originare din Republica Moldova

text:
                  23.4.2020

                  RO

                  Jurnalul Oficial al Uniunii Europene

                  L 128/1

         REGULAMENTUL DE PUNERE ÎN APLICARE (UE) 2020/557 AL COMISIEI
         din 22 aprilie 2020
         de modificare a Regulamentului de punere în aplicare (UE) nr. 988/2014 în ceea ce privește contingentele tarifare ale Uniunii pentru anumite produse agricole originare din Republica Moldova
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 58 alineatul (1),
         întrucât:

                     (1)

                     Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (2) (denumit în continuare „acordul”), a fost încheiat, în numele Uniunii, la 23 mai 2016 prin Decizia (UE) 2016/839 a Consiliului (3). Acordul a intrat în vigoare la 1 iulie 2016, dar a fost aplicat cu titlu provizoriu de la 1 septembrie 2014.

                     (2)

                     La 18 septembrie 2014 a fost adoptat Regulamentul de punere în aplicare (UE) nr. 988/2014 al Comisiei (4) privind deschiderea și modul de gestionare a unor contingente tarifare ale Uniunii pentru produsele agricole originare din Republica Moldova.

                     (3)

                     La 16 decembrie 2014, prin intermediul Deciziei nr. 3/2014 (5), Consiliul de asociere a delegat Comitetului de asociere reunit în configurația comerț, menționat la articolul 438 alineatul (4) din acord, competența de a actualiza sau de a modifica anumite anexe la acord care se referă la comerț.

                     (4)

                     În urma consultărilor cu Republica Moldova în conformitate cu articolul 147 din acord, Uniunea a convenit să mărească volumul contingentelor tarifare pentru strugurii de masă și prunele originare din Moldova și să introducă un nou contingent tarifar pentru cireșe (6). În consecință, Comitetul de asociere reunit în configurația comerț a adoptat Decizia nr. 1/2020 de actualizare a anexei XV la acord (7).

                     (5)

                     Ca urmare a intrării în vigoare a Codului vamal al Uniunii, precum și a actelor de punere în aplicare și a actelor delegate asociate acestuia, Comisia gestionează contingentele tarifare pe baza ordinii cronologice a datelor de acceptare a declarațiilor vamale de punere în liberă circulație în conformitate cu normele de gestionare a contingentelor tarifare prevăzute în Regulamentul de punere în aplicare (UE) 2015/2447 al Comisiei (8).

                     (6)

                     Prin urmare, Regulamentul de punere în aplicare (UE) nr. 988/2014 trebuie modificat în consecință.

                     (7)

                     Decizia nr. 1/2020 a Comitetului de asociere UE-Moldova a intrat în vigoare la 23 ianuarie 2020. Pentru a se asigura gestionarea eficace și aplicarea în timp util a contingentelor stabilite în anexa la prezentul regulament, prezentul regulament trebuie să se aplice de la data sus-menționată.

                     (8)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 988/2014 se modifică după cum urmează:

                        1.

                        Articolul 4 se înlocuiește cu următorul text:

                           „Articolul 4
                           Contingentele tarifare prevăzute în anexa la prezentul regulament se gestionează în conformitate cu articolele 49-54 din Regulamentul de punere în aplicare (UE) 2015/2447 al Comisiei (*1).

                           (*1)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).”"

                        2.

                        Anexa se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 23 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 269, 10.10.2013, p. 1.

            (2)  JO L 260, 30.8.2014, p. 4.

            (3)  Decizia (UE) 2016/839 a Consiliului din 23 mai 2016 privind încheierea, în numele Uniunii Europene, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (JO L 141, 28.5.2016, p. 28).

            (4)  Regulamentul de punere în aplicare (UE) nr. 988/2014 al Comisiei din 18 septembrie 2014 privind deschiderea și modul de gestionare a unor contingente tarifare ale Uniunii pentru produsele agricole originare din Republica Moldova (JO L 278, 20.9.2014, p. 12).

            (5)  Decizia nr. 3/2014 a Consiliului de asociere UE-Republica Moldova din 16 decembrie 2014 privind delegarea anumitor competențe de către Consiliul de asociere Comitetului de asociere reunit în configurația comerț (JO L 110, 29.4.2015, p. 40).

            (6)  Decizia (UE) 2019/2245 a Consiliului din 19 decembrie 2019 privind poziția care urmează să fie adoptată în numele Uniunii Europene în cadrul Comitetului de asociere reunit în configurația comerț constituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, în ceea ce privește actualizarea anexei XV (Eliminarea taxelor vamale) la acord (JO L 336, 30.12.2019, p. 283).

            (7)  Decizia nr. 1/2020 a Comitetului de Asociere UE-Republica Moldova reunit în configurația comerț din 23 ianuarie 2020 privind actualizarea anexei XV (Eliminarea taxelor vamale) la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (JO L 34, 6.2.2020, p. 52).

            (8)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

            ANEXĂ

                     „ANEXĂ
                     Fără a aduce atingere regulilor de interpretare a Nomenclaturii combinate, formularea descrierii produselor nu are decât o valoare orientativă. Domeniul de aplicare al regimului preferențial este determinat, în contextul prezentei anexe, de codurile NC în forma existentă de la momentul adoptării prezentului regulament.

                                 Nr. de ordine

                                 Cod NC

                                 Descrierea mărfurilor

                                 Perioada contingentară

                                 Volumul anual al contingentelor
                                 (în tone greutate netă, cu excepția cazurilor în care se specifică altfel)

                                 09.6800

                                 0702 00 00

                                 Tomate, în stare proaspătă sau refrigerată

                                 De la 1.9.2014 la 31.12.2014

                                 2 000

                                 De la 1.1.2015 la 31.12.2015 și pentru fiecare an ulterior

                                 2 000

                                 09.6801

                                 0703 20 00

                                 Usturoi, în stare proaspătă sau refrigerată

                                 De la 1.9.2014 la 31.12.2014

                                 220

                                 De la 1.1.2015 la 31.12.2015 și pentru fiecare an ulterior

                                 220

                                 09.6802

                                 0806 10 10

                                 Struguri de masă, proaspeți

                                 De la 1.9.2014 la 31.12.2014

                                 10 000

                                 De la 1.1.2015 la 31.12.2015 și pentru fiecare an ulterior până la 31.12.2019

                                 10 000

                                 De la 1.1.2020 la 31.12.2020 și pentru fiecare an calendaristic ulterior

                                 20 000

                                 09.6803

                                 0808 10 80

                                 Mere proaspete (cu excepția merelor pentru cidru, în vrac, de la 16 septembrie la 15 decembrie)

                                 De la 1.9.2014 la 31.12.2014

                                 40 000

                                 De la 1.1.2015 la 31.12.2015 și pentru fiecare an calendaristic ulterior

                                 40 000

                                 09.6806

                                 0809 29 00

                                 Cireșe (cu excepția vișinelor), proaspete

                                 De la 23.1.2020 la 31.12.2020 și pentru fiecare an calendaristic ulterior

                                 1 500

                                 09.6804

                                 0809 40 05

                                 Prune proaspete

                                 De la 1.9.2014 la 31.12.2014

                                 10 000

                                 De la 1.1.2015 la 31.12.2015 și pentru fiecare an calendaristic ulterior până la 31.12.2019

                                 10 000

                                 De la 1.1.2020 la 31.12.2020 și pentru fiecare an calendaristic ulterior

                                 15 000

                                 09.6805

                                 2009 61 10

                                 Suc de struguri (inclusiv must de struguri), nefermentat și fără adaos de alcool, cu o valoare Brix de maximum 30, cu o valoare de peste 18 euro per 100 kg greutate netă, cu sau fără adaos de zahăr sau de alți îndulcitori

                                 De la 1.9.2014 la 31.12.2014

                                 500

                                 De la 1.1.2015 la 31.12.2015 și pentru fiecare an calendaristic ulterior

                                 500

                                 2009 69 19

                                 Suc de struguri (inclusiv must de struguri), nefermentat și fără adaos de alcool, cu o valoare Brix mai mare de 67, cu o valoare de peste 22 de euro per 100 kg greutate netă, cu sau fără adaos de zahăr sau de alți îndulcitori

                                 2009 69 51
                                 2009 69 59

                                 Suc de struguri (inclusiv must de struguri), nefermentat și fără adaos de alcool, cu o valoare Brix mai mare de 30, dar mai mică de 67, cu o valoare de peste 18 euro per 100 kg greutate netă, cu sau fără adaos de zahăr sau de alți îndulcitori

               ”


title: Regulamentul de punere în aplicare (UE) 2020/562 al Consiliului din 23 aprilie 2020 privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

text:
                  24.4.2020

                  RO

                  Jurnalul Oficial al Uniunii Europene

                  L 130/23

         REGULAMENTUL DE PUNERE ÎN APLICARE (UE) 2020/562 AL CONSILIULUI
         din 23 aprilie 2020
         privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 (1), în special articolul 4i,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 2 mai 2013, Consiliul a adoptat Regulamentul (UE) nr. 401/2013.

                     (2)

                     În conformitate cu articolul 4i din Regulamentul (UE) nr. 401/2013, Consiliul a reexaminat lista persoanelor și entităților desemnate care figurează în anexa IV la regulamentul respectiv.

                     (3)

                     S-au primit informații actualizate privind una dintre rubricile incluse în listă.

                     (4)

                     Prin urmare, anexa IV la Regulamentul (UE) nr. 401/2013 ar trebui să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa IV la Regulamentul (UE) nr. 401/2013 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  JO L 121, 3.5.2013, p. 1.

            ANEXĂ
            Rubrica 3 din lista persoanelor și entităților prevăzută în anexa IV la Regulamentul (UE) nr. 401/2013 înlocuiește cu rubrica următoare:

                           Nume

                           Informații de identificare

                           Motive

                           Data includerii pe listă

                           „3.

                           Than Oo

                           Data nașterii: 12 octombrie 1973
                           Genul: masculin
                           Număr militar de identificare: BC 25723

                           Generalul de brigadă Than Oo a fost comandantul celei de a 99-a divizii de infanterie ușoară a forțelor armate din Myanmar/Birmania (Tatmadaw) până în luna mai 2018. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 99-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018”


title: Regulamentul de punere în aplicare (UE) 2020/567 al Comisiei din 22 aprilie 2020 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  24.4.2020

                  RO

                  Jurnalul Oficial al Uniunii Europene

                  L 129/5

         REGULAMENTUL DE PUNERE ÎN APLICARE (UE) 2020/567 AL COMISIEI
         din 22 aprilie 2020
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 trebuie modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament trebuie să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 aprilie 2020.

                  Pentru Comisie,

                  Pentru Președinte,

               Wolfgang BURTSCHER

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea  (1)

                                 0207 12 90

                                 Carcase de păsări de curte din specia Gallus domesticus, congelate, denumite «pui 65 %»

                                 128,7

                                 0

                                 AR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 212,3
                                 195,3
                                 269,6
                                 220,7

                                 26
                                 32
                                 9
                                 24

                                 AR
                                 BR
                                 CL
                                 TH

                                 1602 32 11

                                 Preparate nefierte din păsări de curte din specia Gallus domesticus

                                 192,6

                                 28

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).